Ӱжара (газет)

«Ӱжара» — марий йылме дене возымо газет. Озаҥыште савыкталтын. Икымше номер 1917 ийыште Сорла тылзын 25-ше кечынже лектын. Тиде газетлан Павел Петрович Глезденев да Валериан Михайлович Васильев негызым пыштеныт. Глезденев тиде газетын икымше номерже-влакым лукташ шке оксажым пуэн. Васильев икымше номерлан ончылмутым серен.

Газетын шочмыжо нерген Глезденев Икымше Пӱтынь Российысе Марий-влакын погын годым увертарен. Газет арнялан кок гана лектын, ик ийлан подписке 6  теҥге шоген. Газет олык марий йылме дене савыкталтын. Руш да суас мут-влакым газетыште кучылталтын огытыл, да "варваризм" олмеш марий мут-влак дене возышо-влак пайдаланаш тыршеныт. Икымше Марий Погынымашын пунчалже почеш, «Ӱжара» газет партийдыме-прогрессивный лийшашИкымше Пӱтынь Российысе Марий-влакын погынын 8-ше каҥашпогын, , 25 Сӱрем 1917..

«Ӱжарам» лукташ тӱҥалме жапыште  сомылым иканаште кумытын шуктеныт: В.М. Васильев, Д.И. Адаев да С.Г. Гаврилов (Эпин).

«Ӱжара» газет шуко жап лектын огыл, вашке петыралтын. 1918 ийыште революций лийын. Озаҥыш большевик-влак толыныт, ошо-влак каеныт, садлан газетыште возымо келшен огыл. «Йошкар кече» лӱман у газет лекташ тӱҥалын. «Ӱжара» газет марий калыкын илышыже нерген гына возен, а «Йошкар Кече» газет коммунистический лийын.

Важ-влак

Негыз
 «Ӱжара» гыч «Марий Эл» марте. «Марий Эл» газет редакций. Йошкар-Ола, 2002.
 “Марий Эл” газетлан 95 темеш
   Марий калыкын погынжо-влак, 1917-2004 ийла. Валентин Колумб лӱмеш рӱдер-тоштер, Йошкар-Ола, 2008. ISBN 5-7590-0990-7

Категорий:Калык коклаште увер шарыме йӧн-влак
Категорий:Марий Эл
Категорий:Марий газет-влак